Filip Ingebrigtsen

Familie

Filip er lillebroren til Henrik Ingebrigtsen og storebroren til Jakob Ingebrigtsen, som begge også er i verdenseliten i friidrett. Brødrene trenes av sin far, Gjert Ingebrigtsen, og kalles for "Team Ingebrigtsen". Trenings- og familielivet dokumenteres gjennom NRK-serien Team Ingebrigtsen. Han er gift med sprinteren Astrid Mangen Ingebrigtsen.

Sesongen 2011

I NM i friidrett 2011 kom Filip på femteplass på 800 meter, med tiden 1.56,18. I NM i stafetter 2011 var han med på Sandnes Idrettslags stafettlag som vant gull i juniorklassen. De andre på laget var Kjartan Løvoll, Per Magne Florvaag og Marius Bakken Støle. Også i terrengløp fikk han NM-medalje dette året; han fikk sølv i kort løype i NM i terrengløp 2011. I lang løype (6 km) kom han på femteplass, og han fikk også bronse på stafetten, sammen Asle Rønning Tjelta og Ragnar Stølsmark.

Sesongene 2012–2015

I juli 2012 vant han gull på 1500 meter i junior-NM i friidrett i Sigdal. I august fikk han bronse på 800 meter i NM i friidrett 2012. Her tok Thomas Roth gullet, mens storebror Henrik Ingebrigtsen tok sølvet. I NM i friidrett 2013 ble han norgesmester på 1500 meter. Han var også med å vinne gull på 4 × 1500 meter stafett i NM i stafetter 2013.
Han deltok på 1500 meter i EM i friidrett 2014, der han løp på 3.41,06 i innledningsheatet, og nådde ikke finalen. Hans bror, Henrik, fikk sølv i denne øvelsen. Uken etter fikk han to medaljer i NM i friidrett 2014, der han kom på andreplass på 1500 meter og tredjeplass på 800 meter.
I NM i friidrett 2015 kom han på andreplass på 1500 meter, bak Snorre Holtan Løken.

Sesongen 2016: Europamester og OL-deltakelse

I EM i friidrett 2016 vant han 1500 meter og ble europamester, med storebroren Henrik på tredjeplass. Uken etter deltok han på Diamond League-stevnet i Monaco, og senket der sin personlige rekord på 1500 meter til 3:33,72, og kom på 10.-plass. 
Ingebrigtsen representerte Norge i OL i Rio i august, men ble diskvalifisert i forsøksheatet på 1500 meter.

Sesongen 2017: Bronse i VM

I VM i friidrett 2017 fikk Ingebrigtsen bronsemedalje på 1500 meter med tiden 3.34,53.

Sesongen 2018

I Diamond League i Monaco 20. juli 2018 satte Filip Ingebrigtsen norsk rekord på 1500 meter med tiden 3:30,01, noe som var årsbeste i Europa, og han ble dermed favoritt på distansen i EM i friidrett 2018 i Berlin. I forsøksheatet falt han og pådro seg et brudd i ribbenet, men reiste seg, tok igjen feltet og kvalifiserte seg til finalen likevel. I finalen viste det seg at skaden hindret ham mer enn han trodde. Han måtte også trekke seg fra finalen på 5000 meter. Lillebroren, Jakob, tok gull på begge distansene, og storebroren Henrik tok bronsen på 1500 meter. Skaden plaget Ingebrigtsen også i NM få uker senere, men han fikk likevel sølvmedalje på 800 meter bak Thomas Roth.

Sesongen 2019

I Diamond League-stevnet på London Stadium 21. juli 2019 satte Ingebrigtsen ny norsk rekord på en engelsk mil, med 3.49,60. Han vant 800 meter under NM i friidrett 2019.
Norge deltok i First League i Lag-EM i friidrett 2019, og Ingebrigtsen vant der 5000 meter med tiden 13:37,09, foran Aras Kaya fra Tyrkia og Nicolae Alexandru fra Romania.
I VM i friidrett 2019 i Doha løp Ingebrigtsen finalen på 5000 m der også brødrene Henrik og Jakob deltok. Ingebrigtsen brøt løpet på grunn av sting. På 1500 m ble Ingebrigtsen utslått i semifinalen.